दुधवा में 139 टाइगर जोन...देखने वाले सिर्फ 69; सुस्त निगरानी बन रही मौत की वजह
Uttar Pradesh Lakhimpur Kheri Dudhwa National Park Tigers Death Case. Follow Dudhwa Tiger Reserve News, Ground Report and Updates On Dainik Bhaskar (दैनिक भास्कर) मैं इस वक्त बाघों का स्वर्ग कहे जाने वाले दुधवा टाइगर रिजर्व में हूं। बीती 9 जून से यहां पर तैनात वन अधिकारियों से लेकर फॉरेस्ट रेंजर्स नॉन-स्टॉप ड्यूटी कर रहे हैं।
'मैं इस वक्त बाघों का स्वर्ग कहे जाने वाले दुधवा टाइगर रिजर्व में हूं। बीती 9 जून से यहां पर तैनात वन अधिकारियों से लेकर फॉरेस्ट रेंजर्स नॉन-स्टॉप ड्यूटी कर रहे हैं। अधिकारियों से लेकर रेंजरों की छुट्टियां कैंसिल कर दी गई हैं। जंगल में बाघों की सुरक्षा के लिए वन-रक्षक अब रात में भी गश्त लगा रहे हैं। टाइगर रिजर्व में एकाएक तेज हुई इस हलचल की वजह 50 दिन में हुई 4 बाघों की मौत है।'
6 दिन पहले दुधवा के कोर जोन में एक नर बाघ का शव मिला। बाघ के सिर पर गहरी चोट के निशान थे। शव पानी में सड़कर फूल गया था। कुछ बॉडी पार्ट्स में कीड़े तक पड़ गए। बाघ की मौत की खबर CM योगी तक पहुंची तो वन विभाग के अधिकारियों को अर्जेंट कॉल पर लिया गया। सीएम ने वन मंत्री अरुण कुमार सक्सेना और अपर मुख्य सचिव (वन) मनोज कुमार सिंह को तुरंत दुधवा नेशनल पार्क जाकर जांच रिपोर्ट सौंपने का आदेश दिया।
वन मंत्री सब काम छोड़कर उसी रात महज 6 घंटे के भीतर दुधवा पहुंचे। वह फॉरेस्ट ऑफिसर्स के साथ उस स्पॉट पर गए जहां बाघ की मौत हुई थी। फिलहाल, बाघों की मौत की जांच राष्ट्रीय बाघ संरक्षण प्राधिकरण यानी NTCA करेगा। इन मामलों को गंभीरता से लेते हुए सरकार ने अब तक दुधवा टाइगर रिजर्व के फील्ड डायरेक्टर बी प्रभाकर समेत 4 वन दरोगा, 3 क्षेत्रीय वन अधिकारी और 2 उप क्षेत्रीय वन अधिकारियों को हटा दिया है।
दुधवा में लगातार हो रही बाघों की मौतों की असल वजह क्या है? यहां इनकी सुरक्षा को लेकर क्या इंतजाम हैं। इनके संरक्षण पर अब आगे की प्लानिंग क्या होगी? ऐसे कई सवालों का जवाब जानने हम दुधवा टाइगर रिजर्व पहुंचे।
मामला 1: ढाई साल का बाघ गन्ने के खेत में मरा मिला
तारीख: 21 अप्रैल 2023
जगह: मैलानी रेंज
टाइगर रिजर्व के बफर जोन की मैलानी रेंज में गन्ने के खेत में एक बाघ का शव मिला, बाघ की उम्र करीब ढाई साल थी। सूचना मिलते ही वन रेंजर मौके पर पहुंचे। बाघ के शव को पोस्टमॉर्टम के लिए भेजा गया। टाइगर रिजर्व की सलेमपुर बीट में बाघ का शव मिला था। वहां के लोगों ने बताया कि मौत से पहले उन्होंने कई बार बाघ को देखा था। खाने की तलाश में वह जंगल से आबादी क्षेत्र में घुसा था।
टाइगर रिजर्व प्रशासन की सफाई: DFO सुंदरेश ने बताया, "बाघ के शव का पोस्टमॉर्टम मैलानी रेंज कैंपस में 3 डॉक्टरों ( डॉ. दयाशंकर, डॉ. सुरेश चंद्रा और डॉ. दीपक कुमार) के पैनल ने किया। जांच में यह पाया गया कि टाइगर की मौत अंदरुनी जख्म की वजह से हुई थी। बाघ ने किसी जानवर का शिकार किया था, जिसकी हड्डी उसके पेट में फंस गई थी। इससे बाघ के पेट की आंत में बड़ा घाव हो गया। चोट के कारण उसके कई अंग फेल हो गए थे, जिससे उसकी मौत हो गई।"
मामला 2: दूसरे बाघ से लड़ाई में सांस की नली फटी, मौत
तारीख: 31 मई 2023
जगह: निघासन रेंज
दुधवा नेशनल पार्क की उत्तरी निघासन रेंज में आने वाले मुर्तिहा गांव के पास बाघ का शव मिला। 31 मई की सुबह 8:30 बजे जब वन विभाग की टीम गश्त पर थी, तब एक मरा हुआ बाघ दिखाई दिया। रेंजर्स ने बाघ की मौत की सूचना टाइगर रिजर्व के फील्ड डायरेक्टर बी प्रभाकर को दी। प्रभाकर पूरी टीम के साथ मौके पर पहुंचे। पता चला कि मरने वाले बाघ की उम्र 4 से 5 साल के बीच थी।
टाइगर रिजर्व प्रशासन की सफाई: दुधवा नेशनल पार्क के पूर्व फील्ड डायरेक्टर बी प्रभाकर ने बताया, "पोस्टमॉर्टम डॉ. दयाशंकर, डॉ. एके सिंह और डॉ. दीपक वर्मा के पैनल ने किया। जांच रिपोर्ट के मुताबिक, बाघ की मौत इन-फाइटिंग यानी कि दूसरे बाघों से लड़ाई की वजह से हुई। उसके शरीर पर कई अंदरुनी घाव भी मिले। जांच में पाया गया कि आपसी संघर्ष के दौरान उसकी श्वास नली फट गई थी, जो उसकी मौत की वजह बनी। ऐसा अनुमान है कि शव बरामद किए जाने के 24 से 36 घंटे पहले बाघ की मौत हुई हो।"
मामला 3: 15 दिन से भूखी बाघिन ने लोगों के सामने दम तोड़ दिया
तारीख: 3 जून 2023
जगह: मैलानी रेंज
2 जून को टाइगर रिजर्व के बफरजोन की मैलानी रेंज के रामपुर ढकैया गांव में रात 10 बजे एक बाघिन घुस आई। गांववालों की सूचना पर वन विभाग की टीम बाघिन को पकड़ने के लिए देर रात गांव पहुंची। बाघिन का रेस्क्यू शुरू हुआ। वन विभाग की टीम से बचकर वह इधर-उधर भागती रही। उसे पकड़ने के लिए पिंजड़ा रखा गया। जाल बिछाया गया। लगभग ​​​​​​18 घंटे तक चले रेस्क्यू ऑपरेशन के बाद बाघिन को पकड़ा जा सका। लेकिन रेस्क्यू किए जाने के 1 घंटे के भीतर बाघिन ने दम तोड़ दिया।
टाइगर रिजर्व प्रशासन की सफाई: IVRI में वैज्ञानिकों ने 3 घंटे तक बाघिन के शव का पोस्टमॉर्टम किया। इस दौरान उसके शरीर पर पत्थर के निशान मिले। ये घाव 2 दिन पहले के थे, जो जांच के समय सूख चुके थे। उसके कैनाइन दांत टूटे थे, नाखून भी घिसे हुए थे। वैज्ञानिकों ने मुताबिक, जब बाघिन गांव में पहुंची तो ग्रामीणों ने उसका पीछा कर पत्थर फेंके थे। पत्थर लगने से उसके शरीर पर घाव हुए। इसके बाद बाघिन के इंटरनल ऑर्गन का पोस्टमॉर्टम हुआ।
जांच में खुलासा हुआ कि बाघिन के पेट में भोजन का कोई भी अंश नहीं मिला। उसकी आंत के पास भी भोजन का कोई अवशेष नहीं था। यहां तक कि उसने पानी भी नहीं पिया था। पोस्टमॉर्टम करने वाली टीम के अनुसार, बाघिन ने बीते 360 घंटे यानी लगभग 15 दिनों से कुछ भी खाया नहीं था।
मामला 4: सात दिन तक तालाब में पड़े-पड़े सड़ता रहा शव, बदबू आई तो रेंजर्स ने खोजा
तारीख: 9 जून 2023
जगह: किशनपुर सेंचुरी
दुधवा की किशनपुर सेंचुरी में आने वाली मैलानी रेंज में एक नर बाघ का शव कुकरागढ़ा तालाब में पड़ा मिला। कई दिनों तक बाघ का शव पानी में डूबा रहा। जब शव से बदबू आने लगी तो वनकर्मियों ने उसे खोज निकाला। शव मिलने की सूचना मिलते ही टाइगर रिजर्व के नार्थ कोर जोन के DFO सुंदरेश मौके पर पहुंचे। शव को पोस्टमॉर्टम के लिए IVRI भेजा गया।
टाइगर रिजर्व प्रशासन की सफाई: दुधवा के डॉक्टर दयाशंकर और पूर्व फील्ड डायरेक्टर बी प्रभाकर ने बताया, " टाइगर की बॉडी के एग्जामिनेशन के दौरान यह पाया गया कि शव पानी के अंदर एक सप्ताह तक पड़ा रहा। इससे शरीर फूल गया था। बाघ के सभी अंग, नाखून, दांत सुरक्षित हैं। लेकिन बॉडी के कुछ हिस्सों में कीड़े पड़े हुए मिले। घटनास्थल से कोई संदिग्ध वस्तु नहीं मिली है। IVRI के डॉक्टरों का कहना है कि बाघ की मौत आपसी संघर्ष के कारण हुई। उसके सिर पर गहरी चोट आई थी, जिससे राहत पाने के लिए वह तालाब में गया। जहां पानी के कारण घाव में इंफेक्शन फैलने से उसकी मौत हुई।"
प्वाइंट 1: टाइगर रिजर्व में 50% स्टाफ की कमी, मॉनिटरिंग में रुकावट
सीएम योगी आदित्यनाथ का ऑर्डर मिलने के कुछ ही घंटों के भीतर उच्च स्तरीय जांच टीम लखीमपुर पहुंची। इस टीम ने उन स्पॉट का दौरा किया जहां-जहां बाघों के शव मिले थे। वन मंत्री अरुण सक्सेना ने टाइगर रिजर्व के बफर जोन का दौरा किया। अतिरिक्त मुख्य सचिव (वन) मनोज सिंह ने डकेरिया गांव गए। प्रधान मुख्य वन संरक्षक ममता संजीव दुबे ने टाइगर रिजर्व की बिलराया रेंज पहुंची।
जांच टीम को दुधवा के वन अधिकारियों ने बताया कि टाइगर रिजर्व इस वक्त स्टाफ की भारी कमी झेल रहा है। बताया गया कि दुधवा वन क्षेत्र में आने वाली 139 बीट ( टाइगर जोन) में कुल 69 लोग हैं। यानी कि एक आदमी पर औसत 2 बीट की जिम्मेदारी।
जंगल में स्टाफ की कमी पर हमने दुधवा के नए फील्ड डायरेक्टर ललित वर्मा से बात की। उन्होंने बताया, "यह बात बिलकुल सही है कि अभी हमारे पास स्टाफ कम है। नए लोगों की भर्ती के लिए हमने शासन को पत्र भी लिखा है। इसकी प्रक्रिया चल रही है। नेशनल पार्क इतने बड़े एरिया में फैला है कि छोटे स्टाफ के लिए इसकी मॉनिटरिंग करना चुनौती साबित हो रहा है। अगर लोग बढ़ेंगे तो निश्चित तौर पर ऐसी घटनाओं को होने से रोका जा सकेगा।"
प्वाइंट 2: बाघ के गढ़ में तेदुओं के बढ़ता कुनबा, खतरे की घंटी
साल 2018 में दुधवा में कैमरा ट्रैपिंग की डेटा रिपोर्ट से पता चला कि यहां बाघों की संख्या 100 के करीब हो गई। इससे पहले वर्ष 2014 में ये आंकड़ा 68 था। वहीं, नेशनल पार्क में पाए जाने वाले तेंदुए, फिशिंग कैट, जंगल कैट और रस्टी स्पॉटेड कैट जैसी जंगली बिल्लियों की संख्या करीब 200 रही।
टाइगर रिजर्व के निदेशक ललित वर्मा मानते हैं कि बाघों के गढ़ में एकाएक तेंदुओं की संख्या बढ़ने से भी जानवरों के बीच संघर्ष की घटनाएं बढ़ रही हैं। संघर्ष में होने वाली मौतों को कंट्रोल करना या फिर फिगर-आउट करना स्टाफ के लिए मुश्किल काम है।
ललित वर्मा कहते हैं, "बाघ और तेंदुए दोनों ही टेरिटोरियल (अपना इलाका बनाने वाले) जानवर हैं। इसलिए कई बार अपने इलाके में प्रभुत्व दिखाने के लिए ये संघर्ष करते हैं। बीते एक दशक में दुघवा में बाघों के साथ-साथ तेंदुओं की आबादी भी बढ़ी है। इससे कहीं न कहीं इन जीवों में आपसी संघर्ष के मामले भी सामने आए हैं। हमें इस एंगल से भी इन मौतों को देखना चाहिए।"
सवाल: आप बाघों की मौत वाली जगहों पर गए। क्या-क्या बातें सामने आईं?
जवाब: सीएम योगी का आदेश मिलते ही मैं रात 10 बजे दुधवा पहुंचा। अगली सुबह मैं यहां डायरेक्टर और वन अधिकारियों के साथ उन जगहों पर गया, जहां बाघ के शव मिले थे। सभी चीजों को देखने के बाद हम इस नतीजे पर पहुंचे हैं कि मरने वाले 4 बाघों में से 2 की मौत आपसी झगड़े के कारण हुई।
लड़ाई के बाद उनको जख्म हो गया। फिर उसमें इन्फेक्शन फैलने से उनकी डेथ हुई। एक बाघ के खाने में कोई नुकीली हड्डी चली गई, जिससे इंटेस्टाइन पंचर होने पर उसकी मौत हो गई। वहीं, जो बाघिन मरी उसके सभी कैनाइन दांत टूटे हुए थे। कैनाइन से ही बाघ शिकार को नोचकर खाता है। ऐसे में वह कई दिनों से शिकार नहीं कर पाई थी और भूखे रहने पर उसकी मौत हुई।
सवाल: ज्यादातर बाघों के शव गांवों के पास मिले। क्या जंगल में उनके लिए खाना नहीं बचा है?
जवाब: दुधवा में बाघों के लिए शिकार की कोई कमी नहीं है। यहां पर्याप्त मात्रा में पानी है। जंगल में बारहसिंगा, हिरण, सुअर और नीलगाय जैसे ढेरों जानवर हैं, जिन्हें बाघ आसानी से मार सकता है। बावजूद इसके ये जानवर आखिर क्यों जंगल छोड़कर गांवों में घुस रहे हैं, ये जांच का विषय है। इसके लिए राष्ट्रीय बाघ संरक्षण प्राधिकरण की एक टीम जल्द ही यहां पहुंचेगी। किसी भी तरह कि लापरवाही सामने आने पर कोई रियायत नहीं बरती जाएगी।
सवाल: ऐसे मामले ज्यादा सामने न आए, इसके लिए क्या डिसीजन लिया गया है?
जवाब: बाघों की मौत के मामले को गंभीरता से लेते हुए मैंने दुधवा प्रशासन के साथ बैठक की है। इसमें फैसला लिया गया कि अब जंगल में दिन के साथ-साथ रात के समय में भी गश्त की संख्या बढ़ाई जाएंगी। जानवरों के बीच झगड़ों में होने वाली मौतों पर यह तय हुआ है कि अब से ज्यादा से ज्यादा निगरानी की जाएगी। इन-फाइटिंग में अगर कोई जानवर चोटिल होता है तो उसे जल्द से जल्द ट्रैक करके ट्रीटमेंट देने का सिस्टम बनाया जा रहा है।
2012 से 2022 तक यूपी ने खोए 56 बाघ
बाघों की मौत के मामले में मध्य प्रदेश का नाम पहले नंबर पर आता है। नेशनल टाइगर कंजर्वेशन अथॉरिटी के मुताबिक, साल 2012 से 2022 तक मध्य प्रदेश में बाघों की सबसे ज्यादा 270 मौतें हुई। इसके बाद महाराष्ट्र में 184, कर्नाटक में 150, उत्तराखंड में 98 और असम में 71 मौत के मामले सामने आए। यूपी इसी टाइम पीरियड के दौरान 56 मौतों के साथ 7वें नंबर पर था। संरक्षित इलाकों में बाघों की इन मौतों के पीछे शिकार, जहर खिलाना, आपसी संघर्ष, करंट लगना, प्राकृतिक मौत, ट्रेन या सड़क हादसों को कारण बताया गया।
दुधवा टाइगर रिजर्व में बाघों की मौत के बाद अब पीलीभीत टाइगर रिजर्व में भी फॉरेस्ट अलर्ट जारी किया गया है। अधिकारियों से लेकर वन दरोगा तक दिन-रात वन्यजीवों की मॉनिटरिंग में लगे हुए हैं। शासन की ओर से अगले 15 दिनों के लिए सभी अधिकारियों व कर्मचारियों की छुट्टी पर रोक लगाई गई है।
वन्यजीव कानूनों का सही पालन न होना पड़ रहा बाघों पर भारी
देश के जाने-माने टाइगर एक्टिविस्ट अजय दुबे कहते हैं, "वन्यजीव कानून का सही तरीके से पालन न होना बाघ संरक्षित इलाकों में हो रही इन मौतों का मुख्य कारण है। वाइल्ड लाइफ प्रोटेक्शन एक्ट के तहत यह प्रावधान है कि राज्य अपने यहां टाइगर रिजर्व बनाएंगे। उसको निश्चित बजट दिया जाएगा। इसके लिए बकायदा केंद्र सरकार हर राज्य से एक समझौता करता है। जिसमें टाइगर रिजर्व का फील्ड डायरेक्टर, नेशनल टाइगर कंजर्वेशन अथोरिटी NTCA और राज्य के प्रधान मुख्य वन संरक्षक अधिकारी के साइन होते हैं।"
“हर साल इस समझौते का रिव्यू होता है और इसी के आधार पर राज्य केंद्र से बजट मांगते हैं। यानी कि जब आपने वाइल्ड लाइफ कंजर्वेशन के लिए इतने कड़े कानूनी प्रावधान बना रखे हैं, तो इसके कहीं न कहीं पालन न होने के कारण ऐसी घटनाएं सामने आती हैं। एक प्रावधान यह भी कहता है कि टाइगर रिजर्व में स्किल्ड वाइल्ड लाइफ ऑफिसर्स को ही नियुक्त किया जाए। लेकिन ऐसा कभी होता नहीं। ट्रेंड कर्मियों की नियुक्ति होती तो वह लोगों को वन्यजीवों के प्रति बेहतर जागरूक कर पाएंगे। इससे मौतें भी कम होंगी।”
